stanford-oval/wikipedia huggingface dataset:
ליל טבילה
מצוות עונה בליל טבילה

בתלמוד הבבלי מסופר על תלמידו של רבא שהבין שרבא קיים יחסים עם אשתו בלילה מסוים בגלל ש"יום טבילה היה". רש"י פירש שהכוונה היא שאשתו טבלה בלילה שלפני כן. מדבריו למד הטור שצריך אדם לקיים יחסי אישות עם אשתו בליל טבילתה, וכן נפסק בשולחן ערוך.
בסיבת המצווה, יש שכתבו שהיא כדי שלא תתעצל האישה ותדחה את הטבילה ויבוא הבעל להרהור עבירה. ויש שכתבו שהוא כדי להראות שמה שנמנע עד עכשיו הוא רק מחמת ציווי התורה.
מאידך יש שכתבו שאין מקור ושורש בראשונים לחיוב עונה בליל טבילה ואולי יש בזה רק משום דרך ארץ.
בשו"ת רב פעלים נשאל האם ניתן לדחות את יחסי האישות לאחר לילה הטבילה על מנת לקיים מצווה קיומית, וענה שכאשר האישה מסכימה לדחות, מותר אבל לא לדחות יותר משלושה לילות:
שאלה. מי שחל טבילת מצווה לאשתו באיזה לילה, אם מותר לו לדחות מצות תשמיש מאותה לילה ללילה אחרת, או אפילו לשתים ושלש לילות, בשביל איזה מצווה שהיא אינה חובה עליו, אלא היא ממדת חסידות, שבעבורה הוא דוחה מצות תשמיש ללילה אחרת, או"ד אינו רשאי לדחותה וצריך לשמש בליל טבילה, יורינו ושכמ"ה:
תשובה נראה כל שהוא עושה כן ברצון אשתו שרי, ואע"פ שזה העניין אשר בעבורו דוחה מצות תשמיש אינו אלא מדת חסידות, רשאי להאחר מצות תשמיש שתים ושלש לילות.
בספר הזוהר נכתב, שבסמוך לזמן שהאשה טובלת ונטהרת, יש עניין מיוחד ושמחה מיוחדת בחיבור הבעל והאשה; וזאת מפני שטבעי שהתשוקה היא גדולה לאחר שהיו אסורים זו לזה במשך כשבועיים.[דרוש מקור]
בתלמוד הירושלמי נאמר שאף על פי שאין לשמש מיטתו בשנות רעבון - בליל טבילה מותר. יש שלמדו מכך שיש מצווה מיוחדת בקיום עונה בליל טבילה, אך יש שכתבו שמדובר רק במי שאין לו ילדים ולא קיים מצוות פרו ורבו, והירושלמי לשיטתו שסובר שאישה מתעברת רק סמוך לטבילתה.
צניעות

יש שכתבו שיש לאשה להיות צנועה בליל טבילתה, וכן נהגו הנשים להסתיר את ליל טבילתן שלא ללכת במהומה או בפני הבריות, שלא ירגישו בהן בני אדם, ומי שאינה עושה כן, נאמר עליה "ארור שוכב עם בהמה". בהתבסס על כך, אף התירו הפוסקים לנשים לבצע את הכנותיהן לטבילה וכן את החפיפה בשעת לילה, בתוך בית הטבילה - אף שמעיקר הדין נהגו להחמיר ולבצע חלק מההכנות בשעת יום - וזאת כדי להימנע ממפגש עם הבריות.
בהתאם למנהג זה, התיר הרב יהודה אסאד לאשה בעלת חנות — שהיא ובעלה ביקשו לדחות את טבילתה שחלה במשך ימי השבוע, כדי שלא ירגישו אחרים בהליכתה — לדחות את טבילתה לערב שבת. אמנם הרב עמרם בלום, כתב על פסק זה ש"הפריז על המדה", כיוון שמדובר במנהג ואין כאן דין גמור ולא ייתכן שהמנהג ידחה את דין הטבילה בזמנה.
מספר סיבות נאמרו על הסתרת הטבילה בפרט, וקיום יחסי אישות בכלל:
משום צניעות
משום עין הרע, שלפעמים יקנאו בה חברותיה
כדי שלא יבואו אנשים להרהר בנשים שטובלות (כשחוזרות מהמקווה)
אמנם, פעמים שאין חייבים להסתיר את ליל הטבילה, כגון שיש צורך לספר לרב או לרופא מתי חל ליל טבילה, או כשמפחדת לחזור בלילה לבדה מהמקווה, ורוצה שחברתה תלווה אותה, וכדומה.
למעשה כתבו הפוסקים שגם באופן שאין אפשרות להסתיר את ליל הטבילה, כגון שמתארחים במקום אחר בליל שבת וישימו לב שהולכת לטבול, אינה צריכה לדחות את ליל הטבילה.
מנהגים והלכות

כאמור, ליל הטבילה מתאפיין בדינים שונים והנהגות שונות שהובאו ונפסקו בספרות ההלכה:
בעלה אינו בעיר - יש שכתבו שאשה שבעלה לא נמצא בעיר בליל טבילתה, שעדיף שלא תטבול עד שיבוא בעלה. על פי הקבלה, יש חשש שאם תטבול ידבקו בה שדים לאישה אם טבלה ובעלה אינו עימה בעיר. אמנם, אם הוא יכול לבוא בפתאומיות, כגון שהוא במילואים וכדומה, יש לה לטבול אף אם הוא אינו בעיר, ולהניח על עצמה בגד של בעלה לשמירה. במקרה שרוצה לדחות את הטבילה, כתבו הפוסקים שעדיף שתספור שבעה נקיים כרגיל ותדחה את הטיבלה בלבד, מאשר שתדחה את ספירת שבעה נקיים.
פרישה סמוך לווסת - יש שכתבו שמצוות עונה בליל טבילה דוחה את איסור הפרישה, אך פוסקים רבים דחו היתר זה. ויש שהתירו רק בעונת אור זרוע.
הימנעות מאכילת בשר ביום הטבילה - ביום שבו צריכה לטבול, כתבו הפוסקים שראוי להימנע מכל דבר שיכול לגרום לחציצה, לכך נהגו שלא לאכול בשר אם לא בשבת ויום טוב, וכן שלא תלוש בצק וכדומה. בפוסקים הוסיפו שכמו כן יש להימנע מאכילת שאר דברים שדרכם להיתקע בין השיניים.
תשמיש בימים האסורים - בפוסקים מובא שאף בימים שבהם ראוי להימנע, אך כאשר חל ליל טבילה באותו יום, מותר, מכלל ימים אלו: תשעה באב שחל בשבת, ליל י' באב, וכן יום טוב ראשון של פסח, שבועות, ראש השנה, ושמיני עצרת.
אין איסור הלכתי לדחות טבילה ביום או יומיים כאשר ישנה סיבה ממשית לדחותה, אך אין לעשות כן אלא אם יש צורך גדול והדחייה מוסכמת על שני הצדדים.
רבי יואל סירקיש כתב שמפני חשיבות ה'ליל טבילה', קודם שיגיע הלילה על הבעל להראות תוספת חיבה ואהבה עם זוגתו. לדעת הרב עובדיה יוסף ביום של ליל הטבילה צריך הבעל להגיע מוקדם אפילו שהוא אברך, ואין בכך משום ביטול תורה.
תקנות בקרב קהילות החסידים

בקרב קהילות החסידים בכלל, ובקהילת חסידי גור בפרט, תוקנו תקנות הנוגעות בית היתר ליחסי האישות בן הבעל לאישה. תקנות אלו מכונות "תקנות ל"ט", ראשי תיבות: ליל טבילה. כחלק מאותן תקנות הותר לבני הזוג לקיים יחסי אישות פעמים בחודש, פעם אחת בליל הטבילה ופעם נוספת בליל שבת.
הערות שוליים

↑  בספרים שונים - בעיקר ספרי הלכה חסידיים - על מנת לשמור על לשון נקיה, נכתב בראשי תיבות ל"ט, במקום "ליל טבילה".
↑  תלמוד בבלי, מסכת ברכות, דף כ"ד, עמוד א'
↑  שולחן ערוך, אורח חיים, סימן ר"מ, סעיף א'
↑  שו"ת חתם סופר יורה דעה סימן קי"ז
↑  שפתי חכמים על רש"י ברכות כד א
↑  שו"ת נודע ביהודה תניינא יורה דעה סימן קי"ז
↑  תלמוד ירושלמי, מסכת תענית,  פרק א', הלכה ו'
↑  שו"ת מהרש"ל, סימן ו.
↑  ראו שו"ת שבות יעקב חלק ג סימן עז.
↑  גיליון מהרש"א על יורה דעה קפ"ד י"ג, שו"ת כנסת יחזקאל סימן לג
↑  סדרי טהרה קפ"ד י"ד, שאילת יעב"ץ חלק ב' סימן י', כרתי ופלתי בתפארת ישראל אות י"ב, נודע ביהודה תניינא יורה דעה סימן קי"ז, שו"ת שיבת ציון סימן מ"א, שו"ת גבעת שאול סימן ס"ב, שו"ת חתם סופר יורה דעה סימן ק"ע, חוות דעת ביאורים יורה דעה קפ"ד י"ג, מקור מים חיים קפ"ד סעיף י'
↑  ראו שו"ת מהרש"ם חלק ו סימן צז, ועוד.
↑  שו"ת רב פעלים, חלק ב' יורה דעה, סימן ל"ד. בית יוסף, קצ"ז ב'.
↑  בית חדש, סימן ר"פ. מדבר אפילו על עונת ליל שבת.
↑  שושנת העמקים, עמ' לח.
| נידה |
| --- | --- | --- |
| סוגי ראיות ודמים | נידה • זבה קטנה-שומרת יום כנגד יום • זבה גדולה - שבעה נקיים • כתם (נידה) • הרגשת נידה • דם בתולים • דם חימוד • דם קישוי • דם טוהר |  |
| דיני הוסתות | פרישה סמוך לווסת • וסת קבוע • וסת שאינו קבוע • עונה בינונית • וסת ההפלגה • וסת החודש • וסת השבוע • וסת השעות • וסת הדילוג • וסת הגוף • וסת הסירוג • וסת האונס • רואה מחמת תשמיש • ימי המבוכה |  |
| דיני הנידה | איסור משכב עם נידה • הרחקות הנידה • בועל נידה |  |
| פרישה סמוך לווסת | עונת אור זרוע • עונת חוות דעת • עונת אבי עזרי |  |
| טהרת הנידה | בדיקת עד • הפסק טהרה • מוך דחוק • שבעה נקיים • ליל טבילה • חפיפה לפני טבילה • טבילה • סתירת שבעה נקיים • פולטת שכבת זרע • חומרא דרבי זירא |  |
| שונות | חופת נידה • מסולקת דמים • עד בדיקה • מסכת נידה • ברייתא דמסכת נדה • בודקת טהרה |  |
קסדת פלדה לכוחות מוצנחים

| --- | --- |

קצין חטיבת הצנחנים בקרב המיתלה, 1956
 מידע כללי
 סוג:  קסדה
 מדינה מייצרת:  הממלכה המאוחדת הממלכה המאוחדת
 משקל:  1,245 גרם (סימן 1)
 היסטוריית שירות
 תקופת השירות:  1942–הווה (כ־82 שנים)
 מדינות משתמשות:  הממלכה המאוחדת הממלכה המאוחדת ישראל ישראל פולין פולין
 מלחמות:  מלחמת העולם השנייה
קסדת פלדה לכוחות מוצנחים (באנגלית: Helmet, Steel, Airborne Troops או בראשי תיבות HSAT) היא קסדת פלדה שפותחה עבור הכוחות המוצנחים והמיוחדים של הממלכה המאוחדת ובעלות בריתה במהלך מלחמת העולם השנייה.
הקסדה הגיעה לאחר מלחמת העצמאות לידי צה"ל ושימשה את כוחות הצנחנים והיחידות המיוחדות של צה"ל לאורך כל המבצעים ומערכות ישראל עד סוף שנות ה-70.
היסטוריה

עם הקמת היחידות המוצנחות הראשונות בצבא הבריטי ותחילת הכשרת החיילים ביכולות צניחה באמצע 1940, עלה הצורך בציוד מגן לראש המותאם לצניחה. קסדות הפלדה הבריטיות עוצבו עם שוליים רחבים שלא התאימו לציוד הצניחה, לשם כך עוצבה קסדת בד קשיחה כפתרון זמני שהייתה למעשה טבעת מרופדת ללבישה באימון והמשיכה לשמש לאימונים לאורך שנות המלחמה. בשנת 1941 פותחה קסדת פלדה מבצעית לשימוש הצנחנים ששאבה השראה (כמו עם רוב ציוד הצניחה הבריטי בתקופה) מקסדת הפלשירמיאגר הגרמנים (ה-M36/40). קסדה זו שנקראה "דגם P" עוצבה באופן קמור סביב הראש וללא שוליים היוצאים כלפי חוץ, היא כללה רצועת גומי לאורך בסיס הקסדה ורצועות סנטר מעור חום שהתחברו לבסיס הקסדה בארבע נקודות. היא חולקה לצנחנים וכוחות מיוחדים במספרים קטנים החל מסוף 1941 ועברה את טבילת האש הראשונה שלה במבצע בייטינג בפברואר 1942.
באמצע 1942 קיבלה הקסדה את השם "קסדה, פלדה, כוחות מוצנחים" (HSAT) והיא עברה מספר שיפורים. דגם זה כלל רצועת בד סינטטני לאורך בסיס הקסדה במקום הגומי וביטנה מבד במקום מעור, רצועות הסנטר עברו שינוי קל ועברו לעור שחור, בנוסף נוספו קוביות גומי פנימיות לבלימה זעזועים בין הראש לקסדה. הדגם הראשוני של ה-HSAT היה לדגם היצור הראשון לאחר הפילוט של הדגם P ובנראותו החל להתרחק מהעיצוב הגרמני עליו התבסס. מספר חודשים לאחר מכן התבצע מקצה שיפורים קל נוסף עם פיתוח הדגם I (‏MK I) לקראת סוף 1942, שכלל ביטול הרצועה בבסיס הקסדה ובמקומה שולי הקסדה נעטפו בטבעת פלדה דקה בלבד. הדגם האחרון שפותח במהלך המלחמה היה דגם II שיצא במהלך 1944 וכלל בעיקר שינוי רצועת הסנטר מעור לבד ברזנט עבה, אם כי בנקודת העגינה של הרצועות לסנטר נותרה פיסת עור אליפטית.
לאחר מלחמת העולם השנייה פותח הדגם האחרון של הקסדה הסימן III שהמשיך לשמש את הכוחות המוצנחים עד לתחילת שנות ה-80, דגם זה כלל בעיקר שינוי לרצועות הסנטר (מארבע נקודות חיבור לקסדה לשלוש נקודות). במהלך שנות ה-80 בדומה לצבאות רבים אחרים, החל הצבא הבריטי לעבור לקסדות בליסטיות מבוססים על חומרים סינתטיים במקום פלדה, וכך גם קסדת הצנחנים פותחה עם עיצוב דומה אך על בסיס הרכב פלסטית. בהמשך הקסדות פותחו על בסיס קבלר ובהדרגה עברו הכוחות המוצנחים לעשות שימוש בקסדות הסטנדרטיות של הצבא הבריטי (הסימן 6, והחל מתחילת שנות האלפיים הסימן 7).
היסטוריה > קסדת הצנחנים בצה"ל

קסדות הצנחנים הבריטיות הגיעו לידי צה"ל עם סיום המנדט הבריטי ונכנסו לשימוש יחידות הצנחנים הישראליות. בצה"ל כונתה "קסדת פלדה (קפל"ד) צנחנים" ושימשה לצד קסדת M1 האמריקאית ששימשה את כל שאר הכוחות. עד שנכנסה לשימוש קסדת פלדה תוצרת ישראל, שיוצרה במפעל "הארגז". קסדת הצנחנים הפכה לסמל אייקוני בצה"ל ונחשבה לנוחה בהרבה מהקסדה האמריקאית, היא שימשה את היחידות המיוחדות וצנחני צה"ל לאורך כל המבצעים, הפעולות והמלחמות כולל מלחמת העצמאות, מלחמת ששת הימים ומלחמת יום הכיפורים היא נותרה בשימוש מילואים עוד מספר שנים לאחר החלפתה בסוף שנות ה-70.
הקסדה הוחלפה בהדרגה על ידי קסדת קוולר (קפלס"ט), תוצרת ישראלית, שפותחה החל משנת 1973, ייוצרה במפעל "אורלייט" החל מ-1975 ונכנסה לשירות בתחילת 1976.
ראו גם

קסדת M1
מעיל דניסון
הערות שוליים

↑  י. אביאל, ארגז העץ וכובע הפלדה, על המשמר, 26 במרץ 1971
↑  מתוך "כלי נשק וציוד אישי", פורטל: נוסטלגיה צה"ל, אתר "נוסטלגיה אונליין".
↑  יעקב ארז, צה"ל מפתח את "הקסדה הטובה ביותר בעולם", מעריב, 31 בינואר 1973
צה"ל מפתח קסדה חדשה שתהיה הטובה מסוגה בעולם, דבר, 31 בינואר 1973
↑  אהרן, בישראל מייצרים קסדה חדשה לצה"ל - שהיא הטובה בעולם, מעריב, 22 בדצמבר 1975
↑  לא היצרן היחידי, דבר, 4 בפברואר 1976
צנחנים בריטים באימון עם הקסדות בדגם הראשוני וללא הכיסוי האופייני, 1942.
צנחנים ישראלים בכותל לאחר שחרור ירושלים, 1967.
מסדר אוסטרליה

| --- | --- |

סמל אביר או דיים של המסדר
  
 אות החטיבה הכללית מימין והצבאית משמאל
 פרטים
 מדינה:  אוסטרליה אוסטרליה
 סוג:  עיטור צבאי וכללי
 מפקד המסדר:  צ'ארלס השלישי, מלך אוסטרליה
 המעניק:  סם מוסטין, המושלת הכללית של אוסטרליה
 למען:  למען הנאתו של המונרך
 זכאות:  כל האזרחים האוסטרלים החיים
 סטטוס:  מסדר פעיל
 דרגות וסוגים:  שתי מחלקות (צבאית וכללית) מחולקים ל: אביר/דיים עמית מפקד חבר מדליה
 נוסד:  14 בפברואר 1975
 הענקות
 הוענק לראשונה:  21 באפריל 1975
 הוענק לאחרונה:  9 ביוני 2014 (נכון ל-13 במרץ 2015)
 סה"כ הוענקו:  אביר - 13 דיים - 4 עמית - 406 מפקד - 2,303 חבר - 8,233 מדליה - 19,400
 היררכיה
 עיטור גבוה יותר:  מסדר ההצטיינות
 עיטור נמוך יותר:  המסדר הוויקטוריאני המלכותי
מסדר אוסטרליה (באנגלית: Order of Australia) הוא מסדר אבירות ואות כבוד אוסטרלי שנוסד ב-14 בפברואר 1975 על ידי אליזבת השנייה, מלכת אוסטרליה והוא מוענק לאזרחים אוסטרלים וזרים על שירות והישגים ראויים לשבח. עד ליסודו, קיבלו אזרחים אוסטרלים תארים ואותות ממסדרים בריטיים.
המסדר מחולק לחמישה מעמדות או דרגות שמחולקים לשתי חטיבות, כללי וצבאי. ואלו הם בסדר חשיבות יורד:
אביר או דיים (Knight/Dame, בראשי תיבות AK/AD)
עמית (Companion, AC)
קצין (Officer, AO)
חבר (Member ,AM)
מדליה (Medal, OAM)
כל הדרגות יכולות להיות מוענקות גם לאנשים שאינם אזרחי אוסטרליה, כאשר תארים אלו לא נכללים בהגבלות האמורות.
היסטוריה

המסדר נוסד ב-14 בפברואר 1975 על ידי אליזבת השנייה, מלכת אוסטרליה שפרסמה מכתב הרשאה שנחתם גם על ידי ראש ממשלת אוסטרליה, גוף ויטלם. בזמן היווסדו כלל המוסד שלוש דרגות: עמית, מפקד וחבר בשתי חטיבות: אזרחית וצבאית.
ב-24 במאי 1976 ייעץ למלכה ראש ממשלת אוסטרליה וממשיכו של גוף ויטלם, מלקולם פרייזר, להוסיף דרגת אביר או דיים וכן להוסיף את המדליה. כמו כן, שונה שמה של החטיבה האזרחית ל"כללית". תואר האביר/דיים הוענק רק בחטיבה הכללית.
לאחר שנבחר לכהן כראש הממשלה, המליץ בוב הוק לבטל את הענקת הדרגה של אביר ודיים. ב-3 במרץ 1986 חתמה המלכה על מכתב הרשאה שמבטל את הדרגות האלו, ללא כל שינוי במעמדם של אלו שכבר קיבלו אותן.
ראש ממשלת אוסטרליה לשעבר, טוני אבוט, המליץ ב-19 במרץ 2014 להחזיר את הדרגות שבוטלו, וב-17 באפריל אותה שנה הוכרז השינוי. השינוי כלל גם הגדלה של מספר ההענקות השנתי האפשרי בכל שנה.
מלך אוסטרליה הוא ריבון וראש המסדר, וראש ממשלת אוסטרליה הוא (או היא) האביר או הדיים הראשי ונגיד המסדר. מזכירות המושל הכללי של אוסטרליה היא מזכירות המסדר.
מבנה שלוש הדרגות המקורי של המסדר נקבע בצורה דומה לזה של מסדר קנדה שנוסד כמה שנים לפניו. עם זאת, מסדר אוסטרליה מוענק במספרים גדולים יותר מאשר זה הקנדי, בעיקר לאזרחים זרים. בעוד שנכון ל-2015, עשרים זרים קיבלו דרגה במסדר קנדה, יותר מ-275 זרים צורפו למסדר אוסטרליה, כשלמעלה משלושים מהם בדרגת עמית.
מינוי

מינוי שתי הדרגות הנמוכות והמדליה יכולות להיות מוענקות על ידי מושלי מדינות אוסטרליה לתושבי המדינות שבשלטונם. הענקת שתי הדרגות העליונות יכולות להתבצע רק על ידי מלך אוסטרליה והמושל הכללי של אוסטרליה.
הדרגות השונות מוענקות בהתאם להישגי המקבלים:
בחטיבה הכללית - 'הדרגה מוענקת עבור הישגים יוצאים מהכלל וראשונים במעלה, והצטיינות מהמעלה הגבוהה ביותר בשירות אוסטרליה או האנושות בכללה'.

בחטיבה הצבאית - לא מוענק.

הענקה מוגבלת ל-4 בשנה, מלבד תוארי כבוד.
בחטיבה הכללית - 'הדרגה מוענקת עבור הישגים מעולים והצטיינות מהמעלה הגבוהה ביותר בשירות אוסטרליה או האנושות בכללה'.

בחטיבה הצבאית - 'שירות מעולה ומילוי חובה באחריות גדולה'.

הענקה מוגבלת ל-30 בשנה, מלבד תוארי כבוד.
בחטיבה הכללית - 'הדרגה מוענקת עבור שירות מכובד ממעלה גבוהה לאוסטרליה או האנושות בכללה'.

בחטיבה הצבאית - 'שירות מכובד בתפקידים אחראיים'.

הענקה מוגבלת ל-125 בשנה.
בחטיבה הכללית - 'שירות במקום או בתחום פעילות מסוים או למען קבוצה מסוימת'.

בחטיבה הצבאית - 'שירות או מילוי חובה יוצאי דופן'.

הענקה מוגבלת ל-300 בשנה.
בחטיבה הכללית - 'שירות ראוי להכרה מיוחדת'.

בחטיבה הצבאית - 'שירות או מילוי חובה ראויים לשבח'.

מספר ההענקות אינו מוגבל.
כל אדם יכול להציע כל אזרח אוסטרלי לכל תואר או דרגה. ההצעה נבחנת בוועדה למסדר אוסטרליה ומאושרת על ידי המושל הכללי.
האותות מוענקים בחגיגות יום אוסטרליה וביום הולדת המלך והכרזות על הענקה מבוצעות יחד עם הכרזות מיוחדות אחרות של המושל הכללי ובעת מינוי מושל כללי חדש.
אנשים שאינם אזרחי אוסטרליה יכולים לקבל מינוי כבוד לכל אחת מהדרגות.
לא נעשים מינויים לאחר המוות, אך מועמד שאושר ומת לפני שקיבל בפועל את המינוי מקבל את המינוי שחל למפרע עד יום מותו.
ניתן לצאת או לעזוב את המסדר באופן עצמאי. כמו כן, יכול המושל הכללי לבטל מינוי, דבר שקרה לפחות 39 פעמים, בדרך כלל לאחר ביצוע עבירות פליליות.
מינוי של כבוד

מינוי למסדר מוענק גם לאנשים שאינם אזרחי אוסטרליה, עבור הישגים יוצאי דופן. ההישגים או האנשים אינם בהכרח קשורים לאוסטרליה, אם כי בדרך כלל כך הדבר. נכון ל-2015, הוענקו 38 תוארי כבוד בדרגת עמית, 94 תוארי כבוד בדרגת מפקד, 121 תוארי כבוד בדרגת חבר ו-116 מדליות של כבוד.
מינוי של כבוד > הנסיך צ'ארלס והנסיך פיליפ

צ'ארלס, נסיך ויילס מונה לאביר במסדר אוסטרליה ב-14 במרץ 1981. כיוון שהוא אינו אזרח אוסטרלי, היה המינוי יכול להיות רק מינוי של כבוד. כדי לגבור על המכשול הזה ולאפשר מינוי מלא, נוסף תיקון לחוקת המסדר ולפיו הנסיך הוא אביר מלא במסדר. גם הנסיך פיליפ, דוכס אדינבורו מונה לאביר בתיקון דומה, ב-7 בינואר 2015.
אותות המסדר

סמל המסדר הוא בצורת דיסקה, עשוי זהב לאביר, לדיים או לעמית ומצופה זהב למפקד, לחבר ובמדליה. עיצוב הדיסקה מסמל את הפרח הלאומי של אוסטרליה, Acacia pycnantha, מין בסוג שיטה. במרכז יש טבעת המסמלת את הים, והמילה Australia תחת שני ענפי הפרח הלאומי. מעל הסמל נמצא כתר אדוארד הקדוש. אות העמית מקושט בקוורץ, הטבעת במרכז עשויה אמייל כחול והכתר עשוי אמייל צבעוני. אות המפקד דומה, אך ללא קישוטי הקוורץ. באות החבר הטבעת אינה כחולה, אלא באותו צבע כשאר האות ורק הכתר צבעוני. אות המדליה פשוטה לגמרי, ללא צבעים. אות האביר והדיים דומה לזה של העמית, אלא שבמרכז הטבעת יש עיגול אמייל נוסף, עם סמל אוסטרליה עליו.
סרט העיטור הוא כחול כשבמרכזו רצועה של עיטורים בצורת הפרח הלאומי בצבע זהב. לעיטורים בחטיבה הצבאית, פסים זהובים בשני קצות הסרט. מקבלי העיטור הגברים מדרגת מפקד ומעלה עונדים אותו על הצוואר, בעוד בעלי דרגת חבר או מדליה עונדים אותו בצד שמאל של החזה. נשים מכל הדרגות עונדות את הסרט על כתף שמאל, אך הן יכולות לענוד אותו כמו הגברים, אם הן רוצות.
כל מעוטר מקבל גם סיכת דש של המסדר, לשימוש יומיומי ונוח יותר. סיכה של אביר, דיים ועמית מקושטות בקוורץ במרכזן, של מפקד וחבר מקושטות באמייל, ואילו הסיכה של מקבלי המדליה היא פשוטה וללא קישוטים.
מעצב האותות הוא סטיוארט דבלין (Stuart Devlin), צורף אוסטרלי שעיצב גם מטבעות הדולר האוסטרלי.
סדר קדימויות

באופן מסורתי עיטורים אוסטרליים נענדים מעל עיטורים זרים, חוץ מאשר עיטורים "אימפריאליים" שמוענקים בבריטניה. עם זאת, מאז 5 באוקטובר 1992 השתנה מעמדם של העיטורים האימפריאליים והם נחשבים לזרים, חוץ מצלב ויקטוריה ועיטורים שמוענקים על ידי המונרך. לכן, סדר ענידת העיטורים שהוענקו מאז הוא כדלהלן:
| הקודם | דרגה | הבא |
| --- | --- | --- |
| חבר מסדר ההצטיינות (OM) | אביר/דיים  | אביר/ליידי הצלב הגדול של המסדר הוויקטוריאני המלכותי (GCVO) |
| אביר/ליידי הצלב הגדול של המסדר הוויקטוריאני המלכותי (GCVO) | עמית | אביר/ליידי מפקד המסדר הוויקטוריאני המלכותי (KCVO/DCVO) |
| אביר/ליידי מפקד המסדר הוויקטוריאני המלכותי (KCVO/DCVO) | מפקד | מפקד של המסדר הוויקטוריאני המלכותי (CVO) |
| צלב השירות המצוין (DSC) | חבר | לוטננט של המסדר הוויקטוריאני המלכותי (LVO) |
| מדליית כוחות החירום (ESM) | מדליה | מסדר ג'ון הקדוש |
הערות שוליים

↑  שינוי התקנות באתר מזכירות אותות הכבוד האוסטרלית
↑  באתר ממשלת אוסטרליה
↑  על הוועדה
↑  כתבה באתר העיתון Herald Sun
↑  תוצאות חיפוש באתר העיטורים והמדליות של ממשלת אוסטרליה
↑  מכתב ההרשאה לתיקון מהמלכה
↑  מכתב ההרשאה לתיקון מהמלכה
↑  הצמחים הלאומיים של אוסטרליה
↑  תמונות האותות השונים
↑  סדר ענידת העיטורים באתר העיטורים של ממשלת אוסטרליה
הפרח הלאומי של אוסטרליה Acacia pycnantha שבהשראתו עוצב הסמל
אלכסיי גרנובסקי

| --- | --- |
אין תמונה חופשית
 לידה:  1890 מוסקבה, האימפריה הרוסית 
 פטירה:  11 במרץ 1937 (בגיל 47 בערך) הרובע השישה-עשר של פריז, צרפת 
 מדינה:  האימפריה הרוסית, ברית המועצות 
 פרסים והוקרה:  אמן מצטיין של רוסיה הסובייטית 
 פרופיל ב-IMDb
 
אלכסיי גרנובסקי (1890 מוסקבה - 11 במרץ 1937 פריז) היה במאי תיאטרון יהודי סובייטי.
קורות חיים

גרנובסקי נולד במוסקבה בשם אברהם אזרך, אביו היה סוחר מהגילדה הראשונה ולכן הותר לו להתגורר מחוץ לתחום המושב. הוא גדל בריגה, ב-1911 הוא סיים לימודים בבית ספר לאמנויות הבמה בסנקט פטרבורג, לאחר מכן למד במשך שנתיים באקדמיה לתיאטרון במינכן, שם הוא התמחה אצל מקס ריינהרדט שהשפיע עליו רבות.
ב-1914 הוא ביים את המחזה הראשון שלו בתיאטרון ריגה החדש. גרנובסקי השתתף במלחמת העולם הראשונה, לאחר חזרתו מהחזית ב-1917 הוא נסע לשוודיה ולמד שם בימוי. ב-1918 הוא הגיע לפטרוגרד וצוות העובדים של תיאטרון הטרגדיה שזה עתה הוקם על ידי שחקן רוסי וסובייטי נודע יורי יורייב. המחזה הראשון שהוצג בתיאטרון היה אדיפוס המלך בבימויו של גרנובסקי, אך פעילות התיאטרון הופסקה זמן קצר לאחר מכן בגלל המלחמה. ב-1919 יורייב השתתף בהקמתו של תיאטרון הדרמה הגדול, ואילו גרנובסקי הקים תיאטרון יהודי בפטרוגרד. ב-1920 התיאטרון עבר למוסקבה ועל בסיסו ב-1921 הוקם התיאטרון היהודי הממלכתי. ההצגה הראשונה של התיאטרון הייתה "ערבו של שלום-עליכם", בין השחקנים הבולטים של ההצגה היו שלמה מיכאלס ובנימין זוסקין שהפכו יותר מאוחר לשחקני המפתח של התיאטרון.
עד 1928 גרנובסקי היה המנהל האמנותי של התיאטרון ובמאי ההצגות הבולטות שלו. התיאטרון נדד עם הצגותיו בברית המועצות ובחו"ל. ב-1928 הוא לא חזר מאחת הנסיעות האלו והחליט להשתקע ברפובליקת ויימאר. בגרמניה הוא החל לעבוד בקולנוע ושיתף פעולה עם מהגרים רוסים נוספים, בין היתר לאו לניה, הוא ביים שני סרטים בגרמניה לפני שעזב לפריז. בפריז הוא המשיך את עבודתו הקולנועית ועבד על מספר סרטים.
הוא נפטר בעוני בפריז ב-1937.
לקריאה נוספת

גרשון ק' גרשוני (ג. ק. גר.), "גְרַנוֹבְסְקִי, אַלֶכְּסַנְדר", האנציקלופדיה העברית (כרך יא, עמ' 607), חברה להוצאת אנציקלופדיות, תשי"ז.
מדליית ההתנהגות המצוינת

| --- | --- |

 
 פרטים
 מדינה:  בריטניה הממלכה המאוחדת
 סוג:  עיטור צבאי
 המעניק:  המונרך הבריטי
 למען:  ”התנהלות טובה, ראויה לציון ואמיצה בשדה הקרב”
 זכאות:  חוגרים בצבא הבריטי.
 נוסד:  אפריל 1854
 בוטל/פורק:  אוקטובר 1993
 הענקות
 סה"כ הוענקו:  מעל ל-30,200
 היררכיה
 עיטור גבוה יותר:  צלב ויקטוריה
 עיטור מקביל:  מדליית הגבורה הניכרת (צי וחיל האוויר) אות השירות המצוין (קצינים)
מדליית ההתנהגות המצוינת (באנגלית: Distinguished Conduct Medal או בראשי תיבות: DCM) היה עיטור בריטי שנוסד בשנת 1854 על ידי המלכה ויקטוריה עבור גבורה וניתן לחוגרים (דרגות אחרות) של הצבא הבריטי. זהו העיטור הבריטי הוותיק ביותר עבור גבורה והיה שני בדירוגו לצלב ויקטוריה.
המדליה הוענקה לחוגרים עבור "התנהלות טובה, ראויה לציון ואמיצה בשדה הקרב" והייתה מקבילה לאות השירות המצוין שהוענקה לקצינים בצבא הבריטי, לחוגרים בצי המלכותי ובחיל האוויר המקבילה הייתה מדליית הגבורה הניכרת. שלושת העיטורים הוחלפו בצלב הגבורה הניכרת בשנת 1993 הניתן לכלל הדרגות וכלל הזרועות של הכוחות המזוינים הבריטים.
מדליית ההתנהגות המצוינת נוסדה עבור חוגרים במהלך מלחמת קרים (במקביל ליסוד צלב ויקטוריה) ומאז הוענקה סך הכל למעלה מ-30,200 פעמים, כאשר רק במהלך מלחמת קרים הוענקו 826 מדליות
תיאור העיטור

העיטור מורכב ממדליה בצורת דיסק עשויה כסף. בתקופת מלכותה של המלכה ויקטוריה, הצד הקדמי של המדליה כלל איור של שלל נשק (המסמל את הניצחון בשדה הקרב), לאחר 1903 עם עליית ג'ורג' השביעי הצד הקדמי של המדליה שונה ועוצב עם ראשו של המונרך המכהן וסביבו נכתב תוארו המלכותי. מהצד השני נכתב בארבע שורות "עבור התנהגות מצוינת בשטח" (FOR DISTINGUISHED CONDUCT IN THE FIELD). כל מדליה שהוענקה כוללת בדופן המדליה את שם המקבל, מספרו האישי, דרגתו והיחידה בה שירת.
העיטור תלוי על סרט ארגמן כהה ברוחב 32 מ"מ בעל פס כחול ים ברוחב 10 מ"מ במרכזו, זהו גם סדר הצבעים המוצגים באות העיטור (גרסה מוקטנת של העיטור הנענדת לא באירועים פורמליים). 

לעיטור ניתן להוסיף אבזם כסף המציין כפל עיטורים, כלומר הענקה כפולה ויותר של אותו העיטור.
גרסאות

גרסת המלכה ויקטוריה
גרסת אדוארד השביעי
גרסת ג'ורג' החמישי
גרסת ג'ורג' השישי
גרסת אליזבת השנייה
הערות שוליים

↑  Anthony Robertson, ‏‏The Distinguished Conduct Medal, ‏13 בספטמבר 2023, אתר הצבא האוסטרלי.
| מסדרים ועיטורים בממלכה המאוחדת |
| --- | --- | --- |
| מסדרי אבירות | מסדרי אבירות |  |
| נוכחיים | הבירית • הדרדר • האמבט • מיכאל הקדוש וג'ורג' הקדוש • השירות המצוין • הוויקטוריאני המלכותי • ההצטיינות • השירות הקיסרי • האימפריה הבריטית • הכתר ההודי • עמיתי הכבוד • המלך ג'ורג' החמישי • המלך ג'ורג' השישי • המלכה אליזבת השנייה • המלך צ'ארלס השלישי • ג'ון הקדוש |  |
| היסטוריים | פטריק הקדוש • הגואלף המלכותי • כוכב הודו • האימפריה ההודית • הודו הבריטית • ההצטיינות ההודי  •  בורמה  • ויקטוריה ואלברט • מסדר המלך ג'ורג' הרביעי • מסדר המלך אדוארד השביעי |  |
| עיטורים צבאיים | עיטורים צבאיים |  |
| נוכחיים | צלב ויקטוריה • צלב הגבורה הניכרת • הצלב האדום המלכותי  צלב השירות המצוין (הצי המלכותי) • הצלב הצבאי (הצבא הבריטי) • צלב התעופה המצוינת • צלב חיל האוויר (חיל האוויר המלכותי) • מדליית מתנדבי המילואים של המלכה  ציון לשבח (אזכור בשדרים) • ציון המלכה לגבורה • ציון המלכה לגבורה באוויר • ציון המלכה על שירות משמעותי |  |
| היסטוריים | מדליית ההתנהגות המצוינת • מדליית הגבורה הניכרת  מדליית השירות המצוין (הצי המלכותי) • המדליה הצבאית (הצבא הבריטי) • מדליית התעופה המצוינת • מדליית חיל האוויר (חיל האוויר המלכותי)   מדליית ההתנהגות המצוינת של הכוח המערב אפריקאי המלכותי • מדליית ההתנהגות המצוינת של המלך לרובעי המלך האפריקאים • מדליית השירות המצוין ההודי |  |
| עיטורים אזרחיים | עיטורים אזרחיים |  |
| נוכחיים | צלב ג'ורג' • מדליית ג'ורג' • צלב אליזבת • מדליית המשטרה של המלכה • מדליית שירות כיבוי האש של המלכה • מדליית הגבורה של המלכה • מדליית הגבורה הימית  המדליה הוויקטוריאנית המלכותית • מדליית האימפריה הבריטית • מדליית הקוטב |  |
| היסטוריים | קאיזר אי הינד • מדליית אלברט • מדליית אדוארד  • מדליית הגבורה של האימפריה • מדליית הגבורה של המלך לאיחוד דרום אפריקה • מדליית המשטרה של הודו • מדליית המשטרה של ציילון • מדליית המשטרה של סיירה לאון • מדליית שירות כיבוי האש של סיירה לאון • מדליית המשטרה הקולוניאלית • מדליית קנדה |  |